Meteorološki dnevnici Vladimira Jakšića - svedočanstvo 
prvih meteoroloških merenja i osmatranja u Beogradu i Srbiji 


VLADIMIR JAKŠIĆ (1824-1899), prvi srpski statističar, meteorolog i 
klimatolog, je davne 1848. godine započeo sa redovnim meteorološkim 
merenjima i osmatranjima u Beogradu (na Senjaku), koja su trajala pune 
52 godine, sve do njegove smrti u 1899. godini. Uporedo sa merenjima u 
Beogradu, Jakšić je osnivao meteorološke stanice i po svim većim mestima 
u ondašnjoj Srbiji, tako da je 1857. godine Jakšićeva mreža brojala čak 27 
stanica, što je u ono vreme predstavljalo jednu od najgušćih meteoroloških 
mreža u okviru jedne države. 

Jakšićeva merenja i osmatranja su zabeležena u dnevnicima ( Pogodopis ), 
koji su ukoričeni u šest svezaka. Do danas je sačuvano pet svezaka, dok 
nedostaje jedna (četvrta) sveska. Sačuvani meteorološki dnevnici Vladimira 
Jakšića sadrže dnevne meteorološke podatke za period od januara 1848. 
do novembra 1865. godine, kao i za period od decembra 1875. do 
decembra 1899. godine. Međutim, nedostaju podaci za period od 
decembra 1865. do novembra 1875. godine. Dakle, od 52 godine 
Jakšićevih merenja, sada imamo na raspolaganju 42 godine (nedostaju 
podaci za 10 godina). 

Nažalost, rezultati Jakšićevih merenja i osmatranja nisu do sada javno 
publikovani, iz prostog razloga što se niko nije detaljno i profesionalno 
bavio obradom i analizom meteoroloških podataka, u cilju pripreme za 
njihovu javnu upotrebu. Na taj način, meteorološka struka, ali i najšira 
javnost, su decenijama unazad ostale uskraćene za ovaj dragocen 
meteorološki niz, kojim se samo retke države mogu pohvaliti. Pavle Vujević 
(1881-1966), dugogodišnji upravnik Meteorološke opservatorije na Vračaru, 
je još početkom 1930-ih godina u jednom svom radu o klimi Beograda 
napisao rečenicu koja se odnosi na Jakšićeva merenja, a koja glasi ovako: 
„Kada se podaci pok. Jakšića budu pažljivo sredili, proverili i preračunali na 
način da se za svaki dan dobije stvarna srednja temperatura, što je vrlo 
pipav i dugotrajan posao, raspolagaćemo materijalom od 84 godine i 
pitanje o podneblju Beograda moći će se proučiti sasvim detaljno.“ 

Dakle, posle ovakve Vujevićeve rečenice, napisane pre više od 80 godina, 
moram reći da su meni lično teško shvatljive i apsolutno neprihvatljive 



ogromne razmere nerada, nemara i neodgovornosti državne meteorološke 
službe (RHMZ) prema Jakšiću i njegovim merenjima, koja već više od 100 
godina čekaju da ih neko pogleda, pregleda, obradi, analizira i pripremi za 
javnu upotrebu. Dakle, Jakšićevi dnevnici više od jednog veka čekaju da ih 
neko otvori (!?). Istina, bilo je tu i tamo povremenih pominjanja Jakšićevih 
merenja, ali nažalost, gotovo isključivo u kontekstu izmišljanja kojekakvih 
izgovora - kako su Jakšićevi podaci navodno neupotrebljivi, da navodno 
imaju mnogo nedostataka, koje je gotovo nemoguće ispraviti (!?), da je 
Jakšićeva metodologija merenja i osmatranja navodno bila nepouzdana, da 
navodno ima mnogo očiglednih grešaka u podacima, itd, itd... U jednom 
klimatološkom radu je rečeno da ima mnogo „očiglednih grešaka" u 
Jakšićevim podacima, a to bi valjda trebalo da znači da su „očigledne 
greške“ primećene i da se onda zna šta sa njima treba raditi, odnosno da ih 
meteorološka služba može ispraviti, i to na naučnoj i stručnoj osnovi. 

Međutim, istina o Jakšićevim merenjima je sasvim drugačija, a plasirane 
neistine od strane odgovornih osoba iz državne meteorološke službe 
(RHMZ) su imale svrhu da prikriju njihovo neznanje i opravdaju njihov 
višedecenijski nerad, nemar i neodgovornost prema svojoj bogatoj 
meteorološkoj zaostavštini i nacionalnom blagu. S obzirom na ove 
(žalosne) činjenice, mala grupa meteo-entuzijasta je započela vrlo važan i 
obiman posao, da bi naš Beograd u dogledno vreme dobio homogen niz 
mesečnih i dnevnih meteoroloških podataka. 

lako stara Jakšićeva merenja nisu bila na istoj lokaciji gde se sada nalazi 
Meteorološka opservatorija Beograd na Vračaru, ipak su od izuzetnog 
značaja za sagledavanje vremenskih prilika iz tog perioda, a na osnovu njih 
se beogradski meteorološki niz može produžiti za nekih četrdesetak 
godina, u cilju obrade podataka i analize trendova klimatoloških 
parametara. Zbog toga se pristupilo skeniranju Jakšićevih dnevnika, kao i 
prebacivanju podataka iz Jakšićevih dnevnika u digitalni oblik. 

Jakšićevi dnevnici su skenirani u dva navrata: jedan dnevnik je skenirao 
Predrag Petrović (RHMZ) u julu 2008. godine, a preostala četiri dnevnika 
su skenirali Vladimir Bilak (MeteoPlaneta) i Nedeljko Todorović (RHMZ) u 
avgustu 2012. godine, kada su uradili i digitalizaciju rezultata Jakšićevih 
merenja. 

Treba napomenuti da je do sada urađena rekonstrukcija Jakšićevih 
meteoroloških podataka, odnosno (preliminarna) redukcija MESEČNIH 
temperaturnih podataka sa stanice Senjak na stanicu Vračar, i to na 
osnovu srednje razlike između ove dve gradske lokacije (uporedni period 
1888-1899. godina). Nataj način su kvalitetno rekonstruisani kompletni 
Jakšićevi MESEČNI temperaturni podaci sa Senjaka, što znači da je 
uspešno produžen beogradski niz MESEČNIH temperaturnih podataka. 

U narednom periodu se planira rekonstrukcija, odnosno redukcija 
DNEVNIH temperaturnih podataka sa stanice Senjak na stanicu Vračar, što 
će biti daleko obimniji i složeniji poduhvat u odnosu na do sada urađene 
korekcije i redukcije MESEČNIH vrednosti. 

NAPOMENA. Na osnovu (preliminarne) procene razlika DNEVNIH 
vrednosti minimalnih i maksimalnih temperatura između stanica Senjak i 
Vračar, preporučuje se da se Jakšićeve originalne DNEVNE minimalne 
temperature spuste za 2 stepena, a da se Jakšićeve originalne DNEVNE 
maksimalne temperature podignu za 1 stepen (TMIN = Jakšić original - 2 
stepena, ТМАХ = Jakšić original + 1 stepen). Na taj način se dobijaju 
približne vrednosti minimalnih i maksimalnih DNEVNIH temperatura 
redukovanih sa Senjaka na Vračar, čime se produžava niz DNEVNIH 
temperaturnih podataka za Beograd. 




Autor teksta: Vladimir Bilak 

Jedan od osnivača i urednika sajta MeteoPlaneta. Rođen je 1971. godine u 
Beogradu. Meteorologijom se intenzivno bavi od 1989. godine. Njegova 
omiljena oblast izučavanja u okviru meteorologije je KLIMATOLOGIJA, 
odnosno prikupljanje, obrada i analiza meteoroloških podataka. Uradio je 
veliki broj klimatskih analiza i stručnih radova iz oblasti klimatologije. Jedan 
od najznačajnijih prioriteta u njegovoj aktivnosti je očuvanje srpske 
meteorološke arhive, unos meteoroloških podataka sa celokupne teritorije 
Srbije, odnosno digitalizacija rezultata srpskih meteoroloških merenja i 
osmatranja. Njegovom ličnom inicijativom i angažmanom je urađena 
digitalizacija starih beogradskih merenja Vladimira Jakšića sa Senjaka 
(period 1848-1899). Od 2012. godine je angažovan kao istraživač - 
saradnik Beogradske škole meteorologije. 


